Catzavelos pleit skuldigAdam Catzavelos. (Argieffoto: Mia Spies/eNuus) Adam Catzavelos, die man wat ŉ video van homself gemaak het waar hy in Griekeland die k-woord gebruik en wat toe in die openbare domein beland het, het Donderdag skuldig gepleit op ŉ aanklag van crimen injuria. Catzavelos en die Menseregtekommissie (MRK) het in Augustus ŉ skikkingsooreenkoms aangegaan nadat die kommissie hom van haatspraak ingevolge die Gelykheidswet aangekla het. Die ooreenkoms behels dat Catzavelos oor ŉ tydperk van 30 maande R150 000 aan ŉ liefdadigheidsorganisasie moet betaal. Hy moet ook om verskoning vra vir sy uitlatings. Sy strafregtelike vervolging het egter voortgegaan en hy het vanoggend in die Randburgse landdroshof skuldig gepleit op die aanklag teen hom. Sy regsverteenwoordiger, Lawley Shain, het aan die hof gesê Catzavelos erken sy gebruik van die woord het die waardigheid aangetas van diegene wat dit gehoor het, het News24 berig. Hy het voorts gesê Catzavelos het die uitlating gemaak terwyl hy onder die invloed was én nadat hy kort tevore twee keer die slagoffer van misdaad was. In albei gevalle was die oortreders swart mense. Catzavelos se regsverteenwoordiger het ook gesê hy aanvaar verantwoordelikheid vir sy optrede. Die EFF het die klag teen Catzavelos ingedien nadat die betrokke video op sosiale media beland en blitsvinnig versprei het. Vonnisoplegging vind in Februarie plaas.